**ДО ДОЦ. НАТАЛИЯ КИСЕЛОВА**

**ПРЕДСЕДАТЕЛ НА 51-ВО НАРОДНО СЪБРАНИЕ**

**ДО ПРОФ. Д-Р КОСТАДИН АНГЕЛОВ**

**ПРЕДСЕДАТЕЛ**

**НА КОМИСИЯ ПО ЗДРАВЕОПАЗВАНЕ**

**51-ВО НАРОДНО СЪБРАНИЕ**

**ДО ДОЦ. Д-Р СИЛВИ КИРИЛОВ**

**МИНИСТЪР НА ЗДРАВЕОПАЗВАНЕТО**

Относно: *Финансирането на центровете за психично здраве, университетските клиники по психиатрия към УМБАЛ и отделенията по психиатрия към МБАЛ* *в т.ч. и детски психиатрични клиники, по Наредба № 3 за „Заплащане на медицински дейности извън обхвата на задължителното здравно осигуряване, за които Министерство на здравеопазването субсидира лечебни заведения и за критериите и реда за субсидиране на лечебни заведения“.*

**Уважаема доц. Киселова,**

**Уважаеми проф. Ангелов,**

**Уважаеми доц. Кирилов,**

Ефективността и авторитетът на едно лечебно заведение е комплекс от множество фактори - съвременен сграден фонд, съвременни условия за лечение на пациентите и дейностите на персонала, възможност за провеждане на лечение с цялата гама от съвременни медикаменти и апаратура, мултидисциплинарни екипи и адекватно заплащане.

Към днешна дата центровете за психично здраве, университетските клиники по психиатрия към лечебни заведения и отделенията по психиатрия към МБАЛ, в т.ч. детски психиатрични клиники се финансират съгласно чл. 9, ал. 1 на Наредба № 3 от 5 април 2019 г. „За медицинските дейности извън обхвата на задължителното здравно осигуряване, за които Министерството на здравеопазването субсидира лечебни заведения, и за критериите и реда за субсидиране на лечебни заведения“.

По силата на Наредба №3, в Преходни и заключителни разпоредби, стойността на медицинските дейности, с които на база единични цени и/или общ финансов ресурс Министерството на здравеопазването субсидира лечебните заведения, т. 4 (изм. - ДВ, бр. 83 от 2020 г., в сила от 25.09.2020 г., изм. - ДВ, бр. 54 от 2022 г., в сила от 12.07.2022 г.) по чл. 41,т. 1 и т. 2 е 65 лв./ден за стационарни отделения с 24-часов непрекъснат престой, а по чл. 41, т. 3 сумата, която получават, е 52 лв./ден за дневен стационар. Така представените суми е предвидено да могат да покрият разходите на едно лечебно заведение за леглоден, заплати и осигуровки на персонала, храна, лекарства и консумативи, режийни разходи (ел. енергия, топлоенергия, вода, комуникационни разходи, видеонаблюдение), лабораторни и други необходими изследвания по време на престоя или при приемане, разходи за хигиенни материали, дезинфектанти и лични предпазни средства, както и разходи за ремонт и поддръжка на сградния фонд и прилежащата инфраструктура към лечебните заведения. По данни от НЦОЗА в раздел „Икономически показатели“ на лечебните заведения за 2022 година средният разход за издръжка на един леглоден за ЦПЗ възлиза на 92,21 лв. Като съпоставим двете суми, от предвидените приходи по Наредба №3 от 5 април 2019 г. и данните на НЦОЗА, се установява недостиг от 27,21 лв. до 40,21 лв. Въпреки постоянно растящата инфлация през последните две години субсидията, предвидена от Министерството на здравеопазването, не е променяна въпреки регулярно индексиране на национално и регионално ниво цени на електроенергия, топлофикация, ВиК и горива, и оказват значително влияние за увеличение на цените на храната за изхранване на пациентите.

Тази съвкупност от фактори и увеличаването на минималната работна заплата, заедно с определените в нормативната база доплащания за прослужено време, нощен труд и увеличените прагове на осигурителни вноски от работодател, води до необходимостта от постоянно увеличение на разходите за работна заплата, което свежда възможността за увеличение на възнагражденията на служителите с темповете на инфлацията до санитарния минимум.

Средната месечна заплата на специалистите в психиатричните структури през 2022 г. възлиза на около 1000 лв., което е под средното ниво за медицински специалисти в други области. Това води до постоянно растящата липса на висококвалифицирани медицински кадри на национално ниво във всички лечебни заведения. И поставя под въпрос възможността на центровете за психично здраве, университетските клиники по психиатрия към лечебни заведения и отделенията по психиатрия към многопрофилните лечебни заведения, да могат задържат и мотивират своя персонал финансово и като цяло тяхното съществуване.

Във връзка с изложените проблеми ние предлагаме да се извърши следната актуализация:

- Базисната стойност на леглоден в психиатричните структури с III ниво на компетентност да бъде увеличена на 130,00 лв. и пропорционално на тези от II и I ниво.

Това ще позволи на психиатричните заведения да покрият нарастващите разходи и да осигурят по-добри условия за лечение, както и да подобрят работните условия на медицинските и немедицинските специалисти.

Тази стъпка ще осигури не само по-добри условия за лечение на пациентите, но и ще стимулира привличането и задържането на квалифициран персонал, ще подобри материалната база и ще доведе до устойчиво развитие на психиатричните услуги в страната.

Оставането на финансирането в досегашната рамка ще доведе до закриване на цели отделения с легла, по брой на които и без това България е на последно място в Европейския съюз.

Призоваваме за спешни мерки за подобряване на финансовото състояние на психиатричните заведения и за осигуряване на по-добри условия за работещите в тях и за пациентите, които се нуждаят от психиатрична помощ.

**С уважение,**

**Постоянна комисия по Здравеопазване и социална политика към Общински   
съвет - Русе**

*Алисе Муртезова – Председател*

*Веселко Цветков - Зам. председател*

*Владо Владов - член*

*Милен Боев - член*

*Орлин Дяков - член*

*Д-р Петя Кашукеева – член*

*Пламенка Ангелова – член*

*Д-р Росица Кръстева – член*

*Семра Джиниева – член*

Електронен адрес за кореспонденция: office@obs.ruse-bg.eu